Il-Passjoni mat-toroq ta' Ħal Tarxien hija attivita ewlenija wara l-festa ta' l-Annunzjata li tiġbed lejn Ħal Tarxien eluf ta' Maltin u Għawdxin. Ta kull sena, l-għada ta Jum id-Duluri, Ħal Tarxien jerġa jmur lura biex jinbidel f' Ġerusalemm ta' kwazi elfejn sena ilu. B'aktar minn 450 personaġġ l-Għaqda Kultura u Armar Marija Annunzjata Tarxien twassal lil dawk kollha li jżuru dan ir-raħal f'dik il-lejla tal-aħħar mumenti ta' Sidna Ġesu' Kristu: it-tbatija, il-mewt imma wkoll il-glorifikazzjoni tiegħu permezz tal-Qawmien mill-imwiet. Ta' kull sena l-istess għaqda tieħu ħsieb li ttejjeb l-andament tagħha f'dik li hija organizzajoni għal daqstant mhux biss taħdem bis-sħiħ biex iżomm il-livell għoli ta' din ir-rapprezentazzjoni imma wkoll toħroġ b'ideat innovattivi. Din is-sena l-Għaqda Kultura u Armar Marija Annunzjata għalhekk ħadet ħsieb tbiddel mill-vestwarju li diġa kellha għal wieħed aktar rikk u żgur li se jkun ta' ogħġba għal dawk li se jiġu jaraw din il-Pageant. Dan kollu qed isir sabiex isir distinzjoni bejn dak li huwa dramm, pageant jew purċissjoni. Dan il-pageant ilu jsir sa mis-sena 2000 fit-toroq ta' Ħal Tarxien jilħaq il-qofol tiegħu fi tmiemu permezz ta' siltiet mużakli li jwasslu l-aħħar mumenti ta' Sidna Ġesu Kristu b'mużika u kliem ta' Andrew Zammit, Mark Tonna u Raymond Mahoney li żgur m'għandhom bżonn ta' l-ebda introduzzjoni. Sintendi la jintemm taħt forma ta' musical hemm ukoll is-sehem ta' bosta kantanti li wħud minnhom huma stabbiliti fost dawn insibu lil Debbie Scerri li tinterpreta l-parti ta' Marija Omm Ġesu, Mary Spiteri tal- Armla ta' Najim, Lydia Grech ta' Marija l-Madalena, Renato Vella ta' San Ġwann, Nazio Rotin ta' San Tumas, Malcolm Camilleri ta' San Ġakbu, Steve Camilleri ta' San Pietru, Marilyn Cauchi tal-Veronika filwaqt li Stephanie Vella, Nakita Grima, Sharon Aquilina, Charlene Cardona huma n-nisa ta' Ġerusalem kif ukoll il-kor tat-tfal ta' l-Għaqda Kultura u Armar Marija Annunzjata Tarxien. Fil-ħruġ tal-Pageant li ddur ma' bosta toroq ta' Ħal Tarxien issir narazzjoni ħajja ta' Antoinette Falzon u Anton Falzon fuq kitba ta' Ramon Fiott li huwa wieħed mill-membri tal-istess Għaqda. Ramon huwa intiż fil-ġrajja tal-Ġimgħa l-Kbira filwaqt li d-direzzjoni għal din is-sena ġiet afdata f'idejn Orlando Dimech. Fost l-atrazzjonijiet li jkun hemm insibu wkoll il-parteċipazzjoni ta' annimali li jagħmlu il-mixja tal-personaġġi aktar ħajja u naturali. Haydon Cassar se jkun qed jinterpreta il-parti ta' Sidna Ġesu Kristu fuq xewqa tiegħu stess li tant ilu jipprepara għaliha. Waqt il-Pageant jagħtu s-sehem tagħhom ukoll żewġ baned mistiedna: l-Għaqda Mużikali Marija Annunzjata ta' Ħal Tarxien u l-Għaqda Mużikali Beland taż-Żejtun. Nhar is-Sibt 8 t'April fis-7 ta' filgħaxija il-pageant se tkun qed tieħu forma ta' purċissjoni u toħroġ minn bieb li se jintrama apposta biswit il-knisja Parrokjali u ddur mat-Toroq ewlenin ta' Ħal Tarxien sakemm tintemm fuq iz-zuntier tal-Knisja Parrokkjali bil-musical drammatizzat.